Hula-hula

Hula-hula atau hula ialah sejenis tarian yang khusus kepasa Kepulauan Hawaii.

Seni ini mempunyai banyak jenis yang dipersembahkan. Jenis-jenis hula ini boleh dibahagikan menurut gaya, tema, atau zaman; Hula Preservation Society mencatat sekitar 300 jenis hula. Jenis-jenis hula ini pula boleh dikelompokkan menjadi dua kategori utama: hula kahiko ("hula lama") yang asal diiringi nyanyian dan mainan alat muzik tradisional dan  huka auana ("hula kearusan/kehanyutan") yang menerapkan alat-alat muzik moden seperti gitar dan ukulele.  

Kelengkapan
Pakaian
Penari wanita mengenakan sejenis kain sarung berumbai yang disebut pāū yang adakalanya ditutup daun pokok anjuang (kī) sehingga sebanyak 50 helai, pokok anjuang merupakan lambang dewi hutan Laka dan digunakan untuk menghalau semangat jahat.  Dahulunya penari wanita tidak menutup dada, tetapi kini dilabuhkan. Penari lelaki pula memakai kain cawat disebut malo dari kain kulit kayu (kapa) panjang berlapis-lapis.

Penari juga memakai banyak sekali hiasan seperti kalung, gelang, gelang kaki, serta sebanyak mungkin kalung bunga atau lei di kepala, pergelangan tangan dan pergelangan kaki.
Bunga-bungaan untuk membuat lei ini dikumpulkan di hutan dan dibacakan jampi kepada Laka dan roh semangat hutan. Malah, kalungan lei ini biasanya ditinggalkan sebagai bahan semahan suci untuk dewi Laka dalam tempat khas yang ada di setiap hālau.

Alat muzik
Alat-alat tradisi memainkan lagu iringan tarian hula dari jenis perkusi terdiri dari:
 ipu - gendang diperbuat daripada labu, sama ada berganda (ipu heke) atau tunggal berlubang (ipu heke ʻole)
 pahu - gendang dari batang pohon nyiur/kelapa dan kulit ikan yu
 pūniu - gendang kecil dari tempurung nyiur/kelapa berlapis kulit ikan
 iliili - "kerikil" lava licin diketuk-ketukkan seperti kastanet
 ulīulī - labu kericikan dengan hiasan bulu-bulu yang digoncang-goncangkan
 pūili - batang-batang buluh
 kālaau - kayu perentak

Gelang kaki diperbuat daripada gigi-gigi taring anjing turut dipakaikan para penari lelaki untuk dihentak-hentakkan.

Rujukan

Kategori:Tarian